### KISKŐRÖS VÁROS POLGÁRMESTERE

#### ELŐTERJESZTÉS

(sürgősséggel a Képviselő-testület 2019. június 19 –i ülésére)

# TÁRGY: A 6. SZÁMÚ FELNŐTT HÁZIORVOSI KÖRZET MŰKÖDTETÉSE

A Dr. Gyarmati Háziorvosi Kft. (székhelye: 6200 Kiskőrös, Petőfi Sándor u. 18.) ügyvezetője Dr. Gyarmati Ágnes háziorvos Kiskőrös Város Önkormányzatával (a továbbiakban: Önkormányzat) kötött megbízási szerződés alapján 1993. október 1. napjától látja el a 6. számú felnőtt háziorvosi körzetben a háziorvosi feladatokat.

Dr. Gyarmati Ágnes háziorvos 2019. június 12. napján kelt, Kiskőrös Város Polgármesterének címzett nyilatkozatával kérte Kiskőrös Város Önkormányzata és a Dr. Gyarmati Háziorvosi Kft. között 2002. február 21. napján létrejött, 784-2/2002. számú megbízási szerződés 2019. augusztus 31. napjával, közös megegyezéssel történő megszüntetését. Kérést azzal indokolta, hogy a 6. számú felnőtt háziorvosi körzethez kapcsolódó működtetési jog elidegenítésére dr. Brenner Zsolttal 2019. június 11. napján adásvételi szerződést kötött.

Dr. Brenner Zsolt csatolta a háziorvosi praxis átruházásáról az adásvételi szerződést, mely szerint dr. Gyarmati Ágnes háziorvos 2019. augusztus 31. napjával lemond a háziorvosi praxisjogáról dr. Brenner Zsolt javára.

Dr. Brenner Zsolt a Szegedi Tudományegyetem általános orvos osztatlan képzési szakán tanulmányi kötelezettségeinek eleget tett, mesterfokozatot és okleveles orvosdoktor szakképzettséget szerezett 2016. szeptember 17. napján. 2019. április 10. napján a háziorvostani szakképzettség megszerzéséhez szükséges törzsképzési időszakot befejezte és eredményesen teljesítette az ennek kapcsán kijelölt elméleti és gyakorlati számonkérést.

Az önálló orvosi tevékenységről szóló 2000. évi II. törvény ( a továbbiakban:Öotv.) szerint a praxisjog olyan személyhez kapcsolódó vagyoni értékű jog, amely jogszabályban meghatározott feltételek fennállása esetén elidegeníthető és folytatható.

Az Öotv.2.§ (2) bekezdése úgy rendelkezik, hogy a praxisjog alapján végezhető önálló orvosi tevékenység - törvényben meghatározott kivétellel - csak a települési önkormányzat rendeletében meghatározott háziorvosi körzetben folytatható.

Az Öotv. 2/A. §-a szerint a praxisjog elidegenítésére vonatkozó szándékát - a praxisjogot megszerezni kívánó orvost is megjelölve - az azt elidegeníteni kívánó orvos bejelenti az adott praxisjoggal érintett települési önkormányzatnak.

Ha az önkormányzat - a praxisjog engedélyezésére jogosult egészségügyi államigazgatási szerv véleményének kikérését követően -

a) a praxisjogot megszerezni kívánó orvossal - a praxisjog megszerzése esetén - az adott körzetben feladat-ellátási szerződést kíván kötni, erről a felek előszerződést kötnek,

b) nem kíván a praxisjogot megszerezni kívánó orvossal az adott körzetben feladat-ellátási szerződést kötni, erről a praxisjog elidegenítésére vonatkozó szándék bejelentésének napjától számított 45 napon belül nyilatkoznia kell.

Ha az önkormányzat a fenti határidőben nem nyilatkozik, úgy kell tekinteni, hogy a praxisjogot megszerezni kívánó háziorvossal az adott körzetben a feladat-ellátási szerződést meg kívánja kötni. Ebben az esetben a bejelentés napjától számított 90 napon belül az adott körzetre vonatkozóan a feladat-ellátási szerződést az önkormányzat és a praxisjogot megszerezni kívánó orvos megköti.

A fenti rendelkezésnek megfelelően kikértük a Bács-Kiskun Megyei Kormányhivatal Kalocsai Járási Hivatala Népegészségügyi Osztályának, mint a praxisjog engedélyezésére jogosult államigazgatási szervnek a véleményét. A Bács-Kiskun Megyei Kormányhivatal Kalocsai Járási Hivatala Népegészségügyi Osztálya 2019. június 13. napján kelt, BK-04/NEO/01926-2/2019. számú alábbi tájékoztatást adta: „Dr. Brenner Zsolt (82874) az Állami Egészségügyi Ellátó Központ nyilvános adatbázisából beszerzett adatok szerint érvényes működési nyilvántartással rendelkezik, a Magyar Orvosi Kamara tagja, valamint a háziorvosi, házi gyermekorvosi és fogorvosi tevékenységről szóló 4/2000. (II.25.) EüM. rendelet 11. § (2) bekezdése értelmében „Háziorvosként - a házi gyermekorvos kivételével - ezen tevékenység megkezdésétől számított legfeljebb 4 évig dolgozhat továbbá az az orvos is, aki külön jogszabályban meghatározott, a háziorvostan szakorvosi szakképesítés megszerzéséhez szükséges háziorvosi szakgyakorlat folytatására jogosult.”, melyhez a hivatalos igazolás a rendelkezésünkre áll.”

Dr. Brenner Zsolt a háziorvosi feladatellátást továbbra is a Kiskőrös, Petőfi Sándor u. 14. szám alatti orvosi rendelőben, változatlan rendelési időben szeretné biztosítani.

A rendelési idő:

hétfő: 8-12 óra

kedd: 8-12 óra

szerda: 8-12 óra

csütörtök: 12-16 óra

péntek: 8-12 óra

Vállalja a körzetben dolgozó két ápoló továbbfoglalkoztatását is. Nyilatkozott arról, hogy a praxis működtetéséhez szükséges, jogszabályban előírt eszközök, felszerelések rendelkezésre állnak.

A Képviselő-testület kedvező döntése esetén dr. Brenner Zsolt társas vállalkozás tagjaként kívánja biztosítani 2019. szeptember 1. napjától a 6. számú felnőtt háziorvosi körzetben a háziorvosi feladatokat.

Az illetékes egészségügyi államigazgatási szerv praxisengedélyt annak az orvosnak ad, aki a vonatkozó jogszabályok rendelkezési szerint a háziorvosi tevékenység végzésére jogosult és megfelel a 313/2011. (XII. 23.) Korm. rendelet 4. § (2)-(3) bekezdés szerinti feltételeknek. A praxisengedély kiadása iránti kérelemhez mellékelni kell a kérelmező és az önkormányzat által kötött előszerződést. A praxisjoggal rendelkező háziorvossal köthet csak az Önkormányzat feladat-ellátási szerződést, mely a működési engedély kiadásának egyik előfeltétele. A működési engedélyt szintén az illetékes egészségügyi államigazgatási szerv adja ki, ennek megszerzése után kezdheti meg tevékenységét az új orvos.

A sürgősséggel való tárgyalás indoka, a praxisjog átruházási határidejének közelsége.

A fentiek alapján a folyamatos betegellátás biztosítása érdekében javaslom, hogy a Képviselő-testület a határozat-tervezet szerint döntsön.

**Kiskőrös, 2019. június 14.**

 **Domonyi László sk.**

 **polgármester**

#### HATÁROZAT-TERVEZET

A Képviselő-testület

1. egyetért azzal, hogy Kiskőrös Város Önkormányzata és a Dr. Gyarmati Háziorvosi Kft. (székhelye: 6200 Kiskőrös, Petőfi Sándor u. 18.) ügyvezetője Dr. Gyarmati Ágnes háziorvos között 2002. február 21. napján létrejött, 784-2/2002. számú megbízási szerződés közös megegyezéssel – a határozat-tervezet 1. számú melléklete szerint - 2019. augusztus 31. napjával megszűnjön.
2. egyetért azzal, hogy Dr. Brenner Zsolt (szül: Kiskunhalas, 1988. 11.02.. an: Dr. Csipkereki Erzsébet Mária, pecsétszáma: 82874, lakcíme: Kiskőrös, Esze Tamás u. 30.) okleveles orvosdoktorral a kiskőrösi 6. számú felnőtt háziorvosi körzet területi ellátási kötelezettséggel történő működtetésére a 2. számú melléklet szerinti előszerződést kössön és felhatalmazza a polgármestert az előszerződés aláírására.
3. felhatalmazza a polgármestert, hogy a kiskőrösi 6. számú felnőtt háziorvosi körzetre vonatkozó praxisengedély kiadása esetén a felnőtt háziorvosi feladatok területi ellátási kötelezettséggel történő végzésére Dr. Brenner Zsolt okleveles orvosdoktorral, a határozat-tervezet 3. számú melléklete szerinti feladat-ellátási szerződést határozatlan időre megkösse.
4. hozzájárul ahhoz, hogy Dr. Brenner Zsolt okleveles orvosdoktor a Kiskőrös, belterületi 2623 hrsz-on nyilvántartott, természetben Kiskőrös, Petőfi Sándor út 14. szám alatt található, a DLB Holding Kft. (6200 Kiskőrös, Petőfi Sándor út 14. ) tulajdonában lévő ingatlanban elhelyezkedő, Kiskőrös Város Önkormányzata használatában lévő orvosi rendelő helyiséget telephelyként használhassa.

**Felelős:** polgármester

**Határidő:** azonnal, illetve a praxisengedély megszerzését követő 30 napon belül